
Diel prvý





Prvá kapitola



Emma Woodhousová, krásna, bystrá a bohatá, podľa všetkého dostala do vienka tie najväčšie požehnania života a takmer dvadsaťjeden rokov prežila vo svete, v ktorom sa jej ušlo len málo trápenia či starostí.

Bola mladšou z dvoch dcér milujúceho a zhovievavého otca a vďaka sestrinmu sobášu sa už v mladom veku stala paňou v dome. Matka jej zomrela príliš dávno na to, aby si z nej uchovala viac než nejasnú spomienku na jej láskyplnú náruč, a jej miesto zastúpila guvernantka, výnimočná žena, ktorej láska zaostávala za materinskou len o máličko.

Slečna Taylorová strávila u Woodhousovcov šestnásť rokov, skôr ako priateľka než guvernantka, zbožňovala obe dievčatá, no Emmu väčšmi. Boli si blízke takmer ako sestry. Dávno predtým, čo slečna Taylorová formálne prestala zastávať post guvernantky, pre miernu povahu prestala od Emmy vyžadovať odstup a tieň jej autority vybledol; a tak žili spolu, jedna ako priateľka, priateľka mimoriadne oddaná, a Emma, ktorá si robila len to, čo sa jej páčilo. Hoci si vysoko cenila úsudok slečny Taylorovej, riadila sa výhradne vlastným.

Skutočnou chybou však bolo, že si Emma mohla až príliš dovoliť konať podľa vlastnej vôle a že bola náchylná zmýšľať o sebe lepšie, než mala, a tak nad ňou visela hrozba, že sa vlastnými chybami pripraví o nejednu radosť. Zatiaľ si však takéto nebezpečenstvo nikto neuvedomoval a už vôbec ho nikto nepovažoval za nešťastie.

Žiaľ prišiel, len taký jemný žiaľ, no rozhodne nie v podobe nejakej ozajstnej nepríjemnosti. Slečna Taylorová sa vydala. Práve jej strata priniesla Emme prvý smútok. Vo svadobný deň milovanej priateľky po prvýkrát pocítila smútok a chmúrne myšlienky ju mali ťažiť dlhšie. Svadba sa skončila, svadobní hostia odišli, a ona a jej otec zostali pri večeri sami, bez nádeje, že sa nájde niekto tretí, kto rozveselí dlhý večer. Otec sa pozbieral a ako zvyčajne sa hneď po večeri odobral do postele, a Emme nezostalo nič iné, len sedieť a premýšľať o tom, čo všetko stratila.

Manželstvo sľubovalo jej priateľke veľké šťastie. Pán Weston bol muž s bezchybným charakterom, značným majetkom, príjemným vystupovaním a vo vhodnom veku, a Emmu celkom uspokojovalo vedomie, s koľkým sebazaprením a šľachetným priateľstvom si vždy želala, ba podporovala ich sobáš; no jej samotnej priniesol čiernu hodinku. Slečna Taylorová jej bude chýbať každú minútu každého dňa. Vyvolávala si jej doterajšiu láskavosť, láskavosť a šestnásť rokov trvajúcu lásku: ako ju učila a ako sa s ňou od jej piatich rokov hrávala, ako použila všetky svoje schopnosti, aby ju upútala a pobavila, keď bola zdravá, a ako ju po celé detstvo v rozličných chorobách ošetrovala. Bola jej za to zaviazaná neskonalou vďačnosťou, no ich zviazanosť za posledných sedem rokov, rovnocenný vzťah a úplná otvorenosť, ktorá sa objavila krátko po tom, čo ich Isabellina svadba ponechala samé na seba, bola ešte drahšou, vrúcnejšou spomienkou. Našla v nej priateľku a spoločníčku, aká sa hocikomu neujde, inteligentnú, rozhľadenú, užitočnú, nežnú, dôverne oboznámenú so všetkými peripetiami ich rodiny, zaujímajúcu sa o všetky ich záležitosti a obzvlášť o ňu samotnú, o jej záľuby a nápady, ktorej mohla povedať každú myšlienku, čo sa jej práve zrodila v hlave, a ktorá ju tak ľúbila, že na nej nikdy nevidela ani jedinú chybičku.

Ako má uniesť túto zmenu? Pravda, jej priateľka sa presťahovala len na pol míle od nich, no Emma si uvedomovala, že medzi pani Westonovou, vzdialenou pol míle, a slečnou Taylorovou, bývajúcou v ich dome, musí byť veru obrovský rozdiel, a napriek všetkým prirodzeným a domácim výsadám jej duši hrozila samota. Veľmi ľúbila svojho otca, ale on nebol pre ňu tým správnym spoločníkom. Nemohli sa v rozhovore stretnúť na rovnakej úrovni, ani rozumom, ani dôvtipom.

Rozpor, vyplývajúci z veľkého vekového rozdielu medzi nimi, a pán Woodhouse sa oženil pomerne neskoro, jeho návykmi a telesnou konštitúciou ešte narástol, pretože po celý svoj život chorľavel a nezvykol vyvíjať nijakú duševnú či telesnú aktivitu. Spôsobmi bol oveľa starší než vekom, a hoci ho pre jeho priateľské srdce avľúdnu povahu všade milovali, jeho dobré vlastnosti mu nikdy veľa pozornosti nepriniesli.

Sestru nevyhnutne odviedlo jej manželstvo, aj keď nie ďaleko, usadila sa v Londýne, len šestnásť míľ od nich, predsa však priďaleko na to, aby ju stretávala denne, a ešte bolo v Hartfielde treba pretrpieť veľa predlhých októbrových a novembrových večerov, kým im Vianoce dožičia ďalšiu návštevu Isabelly a jej manžela, a kým ich deťúrence zaplnia dom a znovu jej prinesú príjemnú spoločnosť.

Highbury, veľká a ľudnatá dedina, rozľahlá takmer ako mesto, ku ktorej Hartfield napriek svojim oddeleným trávnikom, krovinatým partiám a svojmu menu v skutočnosti patril, jej neposkytovalo rovnocenných partnerov. Woodhousovcom sa tam postavením nikto nevyrovnal. Všetci na nich hľadeli zdola. Emma tam mala mnoho známych, lebo jej otec bol ku všetkým veľmi zdvorilý, no nenašiel sa medzi nimi nikto, kto by mohol nahradiť slečnu Taylorovú čo len na pol dňa. Bola to žalostná zmena a Emma mohla nad ňou len vzdychať a želať si nemožné, až kým sa nezobudil jej otec a nevyžadoval si, aby sa tvárila veselo. Jeho duševné rozpoloženie potrebovalo oporu. Tento precitlivený muž ľahko podliehal skľúčenosti, mal rád ľudí, na ktorých si zvykol, a neznášal rozlúčku s nimi, nenávidel akékoľvek novoty. Manželstvo ako prameň zmien bolo pre neho vždy nevítané. Doteraz sa ani zďaleka nevyrovnal so svadbou vlastnej dcéry, ba ju ani nedokázal spomínať bez súcitu, hoci sa vydala z lásky, a už sa musel rozlúčiť aj so slečnou Taylorovou; a keďže bol zo zvyku tak trochu sebecký a nikdy nedokázal uveriť, že iní necítia rovnako ako on, bol veľmi náchylný myslieť si, že pre slečnu Taylorovú bol jej krok rovnako smutný ako pre nich, a bol by oveľa šťastnejší, keby strávila zvyšok svojho života v Hartfielde. Emma sa usmiala a snažila sa ho rozptýliť, ako sa len dalo, aby ho odviedla od podobných myšlienok, no už po čaji mu nedalo a musel sa posťažovať presne na to isté ako pri večeri:

„Chuderka slečna Taylorová! Chcel by som, aby tu zase bola. Taká smola, že si pán Weston vôbec na ňu pomyslel!“

„Nemôžem s vami súhlasiť, ocko, viete, že nemôžem. Pán Weston je taký dobrosrdečný, príjemný a výnimočný muž, že si veru zaslúži dobrú ženu, — a nechceli by ste predsa, aby slečna Taylorová celý život bývala s nami a znášala moje bláznivé nápady, keď môže mať vlastný dom?“

„Vlastný dom? A aká je to výhoda mať vlastný dom? Náš je trikrát taký veľký. A veď ty nikdy nemávaš bláznivé nápady, moja drahá.“

„Budeme k nim chodiť veľmi často, a oni k nám! Stále sa budeme stretávať! Začať musíme my, musíme k nim zájsť na posvadobnú návštevu čo najskôr.“

„Moja drahá, akože ja zájdem tak ďaleko? Do Randallsu je taká diaľka! Neprejdem pešo ani do polovice cesty.“

„Nie, ocko, nikto nechce, aby ste šli pešo. Musíme ísť kočom, pravdaže.“

„Kočom! James vôbec nebude rád, keď bude musieť kvôli takej krátkej vzdialenosti zapriahnuť, a kde budú tie úbohé kone, kým budeme na návšteve?“

„V stajni pána Westona, ocko. Dobre viete, že sme sa už na tom dohodli. Prebrali sme to s pánom Westonom včera večer. A pokiaľ ide o Jamesa, môžete si byť istý, že zakaždým pôjde do Randallsu rád, lebo tam slúži jeho dcéra. Skôr pochybujem, či nás niekedy odvezie aj niekam inam. Ale to bola vaša práca, ocko. Vy ste zohnali Hannah také dobré miesto. Nikto si na ňu ani nespomenul, kým ste sa o nej nezmienili. James je vám taký zaviazaný!“

„Som rád, že som si na ňu spomenul. Našťastie, lebo by som v žiadnom prípade nechcel, aby sa chudák James cítil odstrkovaný, a som si istý, že z nej bude veľmi dobrá slúžka, je to veľmi slušné, úctivé dievča, myslím si o nej len to najlepšie. Kedykoľvek ju vidím, ukloní sa a spýta sa, ako sa mám, a veľmi milo, a keď si ju sem zavolala kvôli šitiu, všimol som si, že zakaždým stisne kľučku na dverách tak, ako sa má, a nikdy ňou nebúcha. Som si istý, že z nej bude vynikajúca slúžka, a pre chuderku slečnu Taylorovú to bude veľká výhoda mať pri sebe niekoho, na koho je zvyknutá. Keď k nim príde James pozrieť dcéru, donesie jej o nás správy. Bude jej môcť povedať, ako sa máme.“

Emma nešetrila námahou, aby otca udržala vo veselších myšlienkach čo najdlhšie, a dúfala, že jej ho backgammon[1] pomôže uspokojivo previesť večerom a vyhne sa útoku iného než vlastného žiaľu. Rozložili backgammonový stolík, no vtom nečakane vošiel hosť a viac ho nepotrebovali.

Pán Knightley, rozhľadený, asi tridsaťsedem či tridsaťosemročný muž, bol nielen veľmi dávnym a blízkym rodinným priateľom, bol s nimi mimoriadne spriaznený, lebo bol starším bratom Isabellinho manžela. Býval asi míľu od Highbury, chodieval k nim pravidelne a vždy ho radi privítali, a v tejto chvíli ešte radšej než zvyčajne, pretože prichádzal z Londýna od ich spoločných príbuzných. Vrátil sa po niekoľkodennej neprítomnosti práve k večeri a potom prišiel pešo do Hartfieldu, aby im oznámil, že všetci na Brunswick Square sa majú dobre. Dobré správy pána Woodhousa na istý čas obveselili. Pán Knightley hovoril veľmi živo a jeho správanie vždy padlo pánovi Woodhousovi veľmi dobre, najmä keď dokázal zodpovedať všetky jeho otázky o „chuderke Isabelle“ a jej deťoch nanajvýš uspokojivo. Keď toto prešli, pán Woodhouse vďačne poznamenal:

„Je to od vás veľmi milé, pán Knightley, že ste nás prišli pozrieť aj v tejto pokročilej hodine. Obávam sa, že to pre vás musela byť nepríjemná prechádzka.“

„Vôbec nie, pane. Je prekrásna mesačná noc a taká príjemná, že sa musím držať ďalej od vášho veľkého ohňa.“

„Ale istotne je veľmi mokro a plno blata. Nechcem, aby ste prechladli.“

„Kdeže blato, pane! Pozrite na moje topánky. Niet na nich ani smietky.“

„Nuž, to je dosť prekvapujúce, lebo u nás dnes poriadne pršalo. Keď sme raňajkovali, lialo asi pol hodiny. Chcel som, aby tú svadbu odložili.“

„Mimochodom, neblahoželal som vám k tej svadbe. Keďže som si vedomý, akú radosť ste asi obaja cítili, neponáhľal som sa zablahoželať vám. Ale dúfam, že to prejde pomerne pokojne. Tak ako ste to všetci niesli? Kto najviac plakal?“

„Ach, chuderka slečna Taylorová! Smutná záležitosť.“

„Chudák pán Woodhouse a chuderka slečna Woodhousová, ak si to tak želáte, ale rozhodne nemôžem povedať ‚chuderka slečna Taylorová‘. Úprimne s vami a Emmou súcitím, ale keď ide ozávislosť alebo nezávislosť...! V každom prípade, musí byť ľahšie starať sa o zábavu jednému, než dvom.“

„Najmä ak jeden z tých dvoch je taká svojhlavá a otravná bytosť!“ povedala Emma hravo. „Na toto ste mysleli, viem, a aj by ste to povedali, keby tu nebol môj otec.“

„Viem, že je to pravda, moja drahá, veru viem,“ povedal pán Woodhouse s povzdychom. „Obávam sa, že občas som naozaj veľmi svojhlavý a otravný.“

„Najdrahší ocko! Nemyslite si, že som hovorila o vás, alebo že vás mal pán Knightley na mysli. Aký strašný nápad! Nie! Myslela som seba. Viete, pán Knightley rád hľadá na mne chyby, zo žartu, je to len zo žartu. My si vždy hovoríme len to, čo sa nám na nás páči.“

Pán Knightley v skutočnosti patril k malému počtu ľudí, ktorí videli na Emme Woodhousovej aj chyby, a bol jediný, kto jej ich občas vyčítal, a hoci to samotnej Emme nebolo veľmi príjemné, vedela, že jej otcovi by to bolo až natoľko nemilé, že nechcela, aby čo len tušil, že ju nepovažujú za dokonalú všetci.

„Emma vie, že jej nikdy nelichotím,“ povedal pán Knightley, „ale nemyslel som nikoho konkrétneho. Slečna Taylorová bola zvyknutá robiť spoločnosť dvom ľuďom, a teraz bude mať len jedného. Takže je šanca, že si polepšila.“

„Dobre,“ povedala Emma v snahe ukončiť túto tému, „chcete počuť o tej svadbe a ja budem šťastná, keď vám to poviem, lebo všetci sme sa držali úžasne. Každý prišiel načas, každý vyzeral, ako najlepšie mohol. Nikto nevyronil slzu a sotva sa dakto tváril kyslo. Nie, všetci sme cítili, že budeme od seba len na pol míle, a vedeli sme, že sa budeme denne stretávať.“

„Moja Emma znáša všetko tak dobre,“ povedal otec. „Ale strata chuderky slečny Taylorovej ju veľmi mrzí, pán Knightley, a som si istý, že jej bude chýbať väčšmi, než si myslí.“

Emma, na polceste medzi slzami a úsmevom, odvrátila hlavu.

„Nie je možné, aby Emme nechýbala taká spoločníčka,“ povedal pán Knightley.

„Nemali by sme ju tak radi, ako ju máme, pane, keby sme to očakávali. Ale aj ona vie, ako veľmi manželstvo slečne Taylorovej prospeje, vie, aké musí byť v jej veku vítané usadiť sa vo vlastnom dome a aké je dôležité nadobudnúť spokojnosť a istotu, a preto si nedovolí cítiť väčší žiaľ než radosť. Všetci priatelia slečny Taylorovej sa musia tešiť, že sa tak dobre vydala.“

„A zabudli ste ešte na ďalší dôvod mojej radosti,“ dodala Emma, „a veľmi podstatný dôvod — že som tú svadbu sama zariadila. Dala som ich dokopy pred štyrmi rokmi, ako viete, a že sa to podarilo, a že som mala pravdu, keď toľko ľudí tvrdilo, že sa pán Weston už nikdy neožení, ma uspokojuje väčšmi, než čokoľvek iné.“

Pán Knightley nad ňou pokrútil hlavou. Otec láskavo odvetil:

„Ach, moja drahá, želal by som si, aby si nedávala dokopy manželstvá a nepredpovedala udalosti, lebo všetko, čo povieš, sa stane. Prosím ťa, už nezariaďuj žiadne svadby.“

„Sľubujem, že svoju nie, ocko, ale ostatným naozaj musím. Je to najlepšia zábava na svete! A po takomto úspechu! Všetci vraveli, že sa pán Weston nikdy znovu neožení. To určite! Pán Weston, ktorý bol tak dlho vdovcom a ktorý bez ženy vyzeral taký spokojný, neustále zamestnaný, či už svojím obchodom v meste, alebo svojimi priateľmi tu, vítaný všade, kam prišiel, vždy veselý. Pán Weston nemusel tráviť ani jediný večer v roku sám, ak sa mu nechcelo. Nie! Pán Weston sa určite znovu neožení. Niektorí dokonca spomínali jeho ženu, že vraj jej to sľúbil, keď ležala na smrteľnej posteli, a iní zas jeho syna a švagra, ktorí mu to nedovolia. Hovorilo sa o tom ako o holom nezmysle, a ja som ani jednému neverila. Od toho dňa, asi pred štyrmi rokmi, čo sme sa ja a slečna Taylorová s ním stretli na broadwayskom chodníku, keď — pretože začalo mrholiť — s toľkou galantnosťou bežal späť a požičal nám od farmárov Mitchellovcov dva dáždniky, som o tom vedela svoje. Od tej chvíle som plánovala ich svadbu, a keď sa mi už v jednom prípade pošťastilo dosiahnuť takýto úspech, drahý ocko, nemôžete si myslieť, že prestanem dohadzovať svadby.“

„Nechápem, čo myslíte pod slovom ‚úspech‘“, povedal pán Knightley. „Úspech vyžaduje námahu. Ak ste sa za posledné štyri roky usilovali dosiahnuť toto manželstvo, strávili ste čas správne a delikátne. Zamestnanie hodné duše mladej dámy! Ale ak, a to si viem predstaviť skôr, vaše dohadzovanie svadby, ako to nazývate, znamená len toľko, že ste ho plánovali, že ste si v jeden záhaľčivý deň povedali: ‚Myslím, že by bolo pre slečnu Taylorovú veľmi dobré, keby sa s ňou pán Weston oženil,‘ a potom ste si to sem-tam opakovali, prečo hovoríte o úspechu? V čom je vaša zásluha? Na čo ste teda hrdá? Podarilo sa vám to uhádnuť správne, a to je všetko, čo sa dá o vašej účasti povedať.“

„A vy ste nikdy nepoznali pocit radosti a víťazstva z takéhosprávneho odhadu? Potom mi vás je ľúto. Považovala som vás zabystrejšieho, lebo sa môžete spoľahnúť, že správny odhad nikdynie je len šťastná náhoda. Skrýva sa v ňom kus talentu. A pokiaľ ideo moje nepodarené slovo ‚úspech‘, o ktoré sa sporíte, nezdá sa mi, žeby som naň nemala nijaký nárok. Načrtli ste dve krajné predstavy, ale ja si myslím, že môže byť ešte tretia: niečo medzi ‚nerobiť nič‘ a ‚vykonať všetko‘. Keby som nebola podporovala návštevy pána Westona u nás a neprestajne a nenápadne ich neposmeľovala, aneuhládzala množstvo drobných problémov, nakoniec by k tomu vôbec nemuselo prísť. Určite poznáte Hartfield dosť dobre, aby ste to pochopili.“

„Taký priamy, otvorený muž ako Weston a rozumná, bezprostredná žena ako slečna Taylorová, si pokojne mohli riadiť svoje záležitosti podľa vlastného uváženia. Svojím zasahovaním ste mohli skôr ublížiť sebe, než pomôcť im.“

„Emma nikdy nemyslí na seba, ak môže pomáhať druhým,“ pridal sa pán Woodhouse, ktorý im rozumel len sčasti. „No aj tak, moja drahá, prosím ťa, už neplánuj žiadne svadby, sú to nezmyselné záležitosti a žalostne narúšajú pokoj rodiny.“

„Už len jednu, ocko, už len pánovi Eltonovi. Chudák pán Elton! Pána Eltona máte predsa rád. Musím mu pohľadať nejakú ženu. V Highbury nie je nikto, kto si ho zaslúži. Už je tu celý rok a tak pekne si zariadil dom, že by to bola hanba, keby zostal aj ďalej slobodný, a zdalo sa mi, že keď dnes novomanželom spájal ruky, tváril sa, akoby si veľmi želal, aby sa rovnaký obrad konal aj kvôli nemu! Myslím si o pánovi Eltonovi len to najlepšie a toto je jediný spôsob, ako mu môžem pomôcť.“

„Pán Elton je veľmi pekný mladý muž, to je pravda, a aj veľmi dobrý, a preto si ho ctím. Ale ak mu chceš prejaviť pozornosť, moja drahá, zavolaj ho, aby k nám niekedy prišiel na večeru. To by bolo oveľa lepšie. Verím, že sa s ním pán Knightley rád stretne.“

„S ohromnou radosťou, pane, kedykoľvek,“ povedal pán Knightley so smiechom. „A úplne s vami súhlasím, že by to bolo oveľa lepšie. Pozvite ho na večeru, Emma, a ponúknite mu tú najlepšiu rybu alebo kurča, no nechajte ho, aby si sám vybral vlastnú ženu. Spoľahnite sa na to, že sa dvadsaťšesť či dvadsaťsedemročný muž dokáže o seba postarať sám.“



Druhá kapitola



Pán Weston pochádzal z váženej rodiny z Highbury, ktorá sa v posledných dvoch či troch generáciách pozdvihla medzi urodzené vrstvy a zbohatla. Dostal solídne vzdelanie, ale keďže už mladosti získal akú-takú nezávislosť, veľmi sa nehodil na väčšinu domácich činností, ktoré zamestnávali jeho bratov; vyhovel svojej živej veselej mysli a spoločenskej povahe a vstúpil do domobrany, ktorá sa práve zhromažďovala v jeho kraji.

Kapitán Weston sa stal všeobecne obľúbeným, a keď mu vojenský život poskytol príležitosť zoznámiť sa so slečnou Churchillovou, pochádzajúcou z význačnej yorkshirskej rodiny, a slečna Churchillová sa doňho zaľúbila, neprekvapilo to nikoho, okrem brata slečny Churchillovej a jeho manželky, ktorí ho síce nikdy nevideli, no boli nesmierne pyšní a zakladali si na vlastnom postavení, ktoré by takýmto sobášom utrpelo.

Slečna Churchillová však už bola plnoletá a aj keď jej veno nedosahovalo pomernú čiastku rodinného majetku, sama rozhodovala o svojich peniazoch. Nedala sa od svadby odhovoriť a vydala sa, čo hlboko ponížilo pána a pani Churchillovcov, ktorí ju vzápätí, ako sa patrí, odvrhli. Manželstvo to nebolo celkom dokonalé aprinieslo len málo šťastia. Pani Westonová mohla byť šťastnejšia, než sa cítila, pretože dostala manžela, ktorého vrúcne srdce a vľúdna povaha nútili odvďačiť sa jej za toľkú dobrotu, že sa do neho zaľúbila, a vynahradiť jej všetky nepríjemnosti, ktoré kvôli nemu podstúpila. Bola síce inteligentná, no nie priveľmi. Mala dosť rozhodnosti, aby si napriek bratovej vôli presadila svoje, ale nie až toľko, aby sa ubránila neopodstatnenej ľútosti nad bratovým bezdôvodným hnevom, ba ani toľko nie, aby sa uspokojila s tým, že nebude žiť v luxuse, na aký bola doma zvyknutá. Míňali viac, než si mohli dovoliť, a aj tak sa nemohli porovnávať s Enscombom. Svojho manžela ľúbila, no chcela byť ženou kapitána Westona a zároveň aj slečnou Churchillovou z Enscombe.[2]

Kapitán Weston, o ktorom sa všetci, a najmä Churchillovci domnievali, že sa neobyčajne dobre oženil, v skutočnosti urobil ten najhorší obchod v živote, lebo keď jeho manželka po troch rokoch manželstva zomrela, bol podstatne chudobnejší než predtým a navyše sa musel postarať o dieťa. Od výdavkov na syna ho však zakrátko oslobodili. Chlapec sa stal prostriedkom istého zmierenia medzi ním a manželkinou rodinou, najmä ak sa k láske k nemu pridal aj súcit s dlhou chorobou jeho matky, a keďže pán a pani Churchillovci nemali vlastné deti, ba ani iné malé bytôstky v celom svojom príbuzenstve, o ktoré by sa mohli starať, krátko nato, ako jeho matka skonala, ponúkli pánovi Westonovi, že prevezmú celú starostlivosť o malého Franka. Ľahko sa dá predstaviť, že ovdovený otec sa trocha zdráhal, ale keď všetko poriadne uvážil, prekonal zábrany a zveril dieťa Churchillovcom do opatery a blahobytu, a nezostalo mu nič iné, len sa uspokojiť a zlepšiť vlastnú situáciu, ako sa len dalo.

Žiadalo sa mu úplne zmeniť život. Opustil domobranu a zamestnal sa v obchode, a keďže jeho bratia už boli dobre zavedenými obchodníkmi v Londýne, umožnili mu rozbehnúť sa veľmi priaznivo. Jeho nové zamestnanie mu prinieslo veľa práce. Ponechal si v Highbury malý dom, kde trávil väčšinu voľných dní, a nasledujúcich osemnásť či dvadsať rokov mu pokojne prešlo v užitočných aktivitách a záľube v spoločnosti. Dobre sa zabezpečil, dosť na to, aby si mohol kúpiť malý statok, po ktorom vždy túžil, patriaci k Highbury, a dostatočne aj na to, aby sa mohol oženiť so ženou takou nemajetnou, akou bola slečna Taylorová, a žiť si ďalej v súlade so svojou priateľskou a spoločenskou dušou.

Slečna Taylorová vstúpila do jeho životných plánov už dávnejšie, ale keďže ani u jedného z nich sa už neprejavoval zotročujúci vplyv mladosti na mladosť, nemohol otriasť ani jeho rozhodnutím, že sa neožení prv, než kúpi Randalls — a na okamih, keď bude Randalls na predaj, sa tešil veľmi dlho. A tak pevne kráčal za vyhliadnutými cieľmi, až kým sa nenaplnili. Zarobil peniaze, kúpil si dom a našiel si ženu, a pustil sa do novej životnej etapy s veľkou pravdepodobnosťou, že bude šťastnejšia než tie, ktorými už prešiel. Nikdy sa nepovažoval za nešťastného muža, pred tým ho chránila vlastná povaha aj počas prvého manželstva, no toto druhé mu nevyhnutne ukázalo, aká úžasná môže byť uvážlivá a skutočne vľúdna žena, čím mu zároveň poskytlo najmilší dôkaz, že je oveľa lepšie si vyvoliť, než byť vyvolený, vzbudzovať vďačnosť, než byť vďačný.

Pri výbere manželky nemusel brať ohľad na nikoho iného, len na seba: jeho majetok patril len jemu, lebo pokiaľ išlo o Franka, nielenže ho Churchillovci potichu vychovali ako svojho dediča, ale osvojili si ho až natoľko, že sa všeobecne očakávalo, že keď dosiahne plnoletosť, ponesie aj ich priezvisko. Bolo teda dosť nepravdepodobné, že by niekedy čakal od otca nejakú podporu. Aspoň jeho otec to nepredpokladal. Pani Churchillová bola veľmi náladová žena a svojho manžela naskrze ovládala, no pán Weston vďaka svojej povahe aj tak neveril, že niečie vrtochy dokážu byť také silné, aby vážne poznačili takého drahého človeka, a navyše, ako veril, takého oprávnene drahého. Stretával sa so synom v Londýne každý rok a bol na neho hrdý, a jeho zaujaté správy o ňom ako o veľmi jemnom mladom mužovi prinútili celé Highbury byť na neho pyšné tiež. Hľadeli na neho, ako keby tak plnohodnotne patril k tomuto miestu, že sa jeho dobré vlastnosti a vyhliadky stali obecnou záležitosťou.

Pán Frank Churchill patril k pýcham Highbury a všetci boli na neho úprimne zvedaví, hoci im ich kompliment nevracal, pretože tam v živote nebol. O jeho návšteve u otca sa často hovorilo, no nikdy sa neuskutočnila.

Teraz, keď sa jeho otec oženil, vládlo všeobecné presvedčenie, že by bolo nanajvýš pozorné, keby na návštevu prišiel. Neozval sa ani jediný nesúhlasný názor, ani vtedy nie, keď pani Perryová popíjala čaj s pani a slečnou Batesovou, ba ani keď jej pani a slečna Batesové návštevu opätovali. Prišiel čas, aby medzi nich pán Frank Churchill zavítal, a nádej zosilnela, keď sa rozchýrilo, že svojej novej matke napísal blahoprajný list. Po niekoľko dní každá ranná návšteva v Highbury obnášala aj nejakú zmienku o peknom liste, ktorý pani Westonová dostala. „Azda ste už počuli, že pán Frank Churchill napísal pani Westonovej pekný list? Vyrozumela som, že to bol naozaj veľmi pekný list. Pán Woodhouse mi to povedal. Pán Woodhouse ten list videl a tvrdí, že v živote nevidel taký pekný list.“

Ten list všetci naozaj vysoko cenili. Pani Westonová si, prirodzene, o mladom mužovi utvorila veľmi priaznivú mienku. Bola to od neho milá pozornosť, ktorá definitívne dokazovala britký úsudok a vítaným spôsobom sa zaradila k ostatným výsadám a gratuláciám, ktoré jej manželstvo prinieslo. Cítila sa tou najšťastnejšou ženou, a už bola na svete dosť dlho, aby dobre vedela, za akú šťastnú sa musí považovať, ak nemusí ľutovať nič iné, len svoj odchod od ľudí, ktorých priateľstvo nikdy neochladne a ktorí len ťažko nesú, že sa s ňou musia rozlúčiť!

Vedela, že im podchvíľou musí chýbať, a nedokázala bez bolesti myslieť na to, že Emma stratí čo len jedinú potechu, či sa čo len hodinu trápi nudou z nedostatku spoločnosti: no milá Emma istotne neklesne na duchu, je schopná vyrovnať sa so svojou situáciou lepšie, než ktorékoľvek iné dievča, a má dosť rozumu, energie a duchaprítomnosti, aby sa dalo dúfať, že sa dobre a úspešne prenesie cez drobné ťažkosti a mrzutosti. A napokon, výhodou bolo, že Randalls leží tak blízko Hartfieldu, že je prípustné dokonca aj to, aby sa k nim pešo a osamote prešla aj žena, a záležitosti pána Westona tiež dovolili, aby v nadchádzajúcom období bez prekážok strávili spolu takmer polovicu večerov v týždni.

Nová situácia zamestnávala myseľ pani Westonovej na celé hodiny vďačnosťou, ľútosťou len na okamihy, a jej spokojnosť — vlastne väčšmi než spokojnosť — jej živá radosť bola taká oprávnená a zrejmá, že Emma, aj keď svojho otca poznala, občas nevychádzala z údivu, že je schopný ľutovať ‚chuderku slečnu Taylorovú‘ aj vtedy, keď ju v Randallse zanechali obklopenú domácim pohodlím, alebo ju videli, ako večer v spoločnosti svojho príjemného manžela odchádza vo vlastnom koči. Nikdy však neodišla bez toho, aby si pán Woodhouse zhlboka nepovzdychol:

„Ach, chuderka slečna Taylorová. Tak rada by tu zostala.“

No slečna Taylorová sa už nemohla vrátiť, a nebolo pravdepodobné ani to, že za ňou pán Woodhouse niekedy prestane banovať. Zopár nasledujúcich týždňov mu však prinieslo úľavu. Komplimenty susedov sa minuli, už ho nepokúšali blahoželaniami k tejto poľutovaniahodnej udalosti, a svadobná torta, ktorá mu priniesla toľko súženia, sa zjedla. Jeho žalúdok nedokázal stráviť nič ťažké a on nikdy neveril, že sa ostatní ľudia od neho odlišujú. Čo bolo nezdravé pre neho, považoval za rovnako nevhodné pre iných, a tak sa aj starostlivo pokúšal všetkých odhovoriť, aby sa vôbec ponúkli zo svadobných dobrôt, a keď sa jeho pokus ukázal márny, snažil sa aspoň zabrániť, aby ich zjedli všetky. Dokonca si dal námahu aprekonzultoval celú vec s pánom Perrym, lekárnikom. Pravidelné návštevy pána Perryho, inteligentného, uhladeného muža, patrili kživotným útechám pána Woodhousa, a keď ho už požiadal o vyjadrenie, pánovi Perrymu nezostávalo iné, len priznať, aj keď mu to bolo proti srsti, že mnohí ľudia, ba väčšina z nich, by svadobnú tortu vôbec nemali jesť, a keď, tak iba veľmi striedmo. Len čo pán Woodhouse od neho vymámil názor, ktorý potvrdzoval jeho vlastný, dúfal, že sa mu o ňom podarí presvedčiť všetkých hostí novomanželov, no torta sa aj tak jedla a dobrotivé nervy pána Woodhousa si neoddýchli, kým sa nezjedla celá.

V tom čase sa po Highbury rozchýrila čudná klebeta, že všetkých malých Perryovcov videli s kusom svadobnej torty pani Westonovej v ruke, no pán Woodhouse tomu nikdy neveril.



Tretia kapitola



Pán Woodhouse obľuboval spoločnosť svojím spôsobom. Mal rád, keď ho priatelia navštevovali, a z viacerých príčin: vďaka dlhému pobytu v Hartfielde, vďaka jeho dobrej povahe, dostatočnému majetku, domu a dcére, si dokázal zabezpečiť vlastný okruh hostí v takej miere, aká sa mu páčila. S rodinami mimo tohto kruhu sa veľmi nestýkal, a pretože ho desili zábavy dlho do noci a veľké spoločenské večere, nehodil sa na nadväzovanie iných známostí než tých, ktoré ho mohli navštíviť v čase, ktorý mu vyhovoval. Našťastie pre neho mu ich Highbury, spolu s Randallsom v tej istej farnosti a Donwell Abbey, sídlom pána Knightleyho vo farnosti susednej, poskytli dostatok. Pomerne často s ním vybraní a tí najlepší z nich po Emminom presviedčaní večerali, no najradšej mal večerné posedenia, a ak sa mu práve nevidelo, že nemá náladu na spoločnosť, sotva sa v týždni našiel večer, kedy mu Emma nerozkladala kartový stolík.

Skutočné, pretrvávajúce priateľstvo sem privádzalo Westonovcov a pána Knightleyho, a ani u pána Eltona, mladého muža, ktorý žil sám a vôbec sa mu to nepáčilo, nehrozilo nebezpečenstvo, že by odvrhol privilégium zameniť vlastný večer prázdnej samoty za eleganciu a spoločnosť prijímacieho salónu pána Woodhousa aúsmevy jeho pôvabnej dcéry.

Po tejto skupinke prišla na rad druhá: medzi najdostupnejších hostí patrili pani a slečna Batesové a pani Goddardová, tri dámy, takmer vždy ochotné vyhovieť pozvaniu z Hartfieldu, ktoré priviezli a odviezli domov zakaždým, keď to pán Woodhouse nepovažoval za namáhavé pre Jamesa alebo kone. No keby sa to vyskytlo čo len raz do roka, bola by to mrzutosť.

Pani Batesová, vdova po zosnulom highburskom vikárovi, už bola veľmi stará dáma, pristará na všetko ostatné, okrem čaju a kvadrilu.[3] Žila so svojou slobodnou dcérou vo veľmi biednych pomeroch a požívala všetku úctu a ohľaduplnosť, akú len neškodná stará dáma v takýchto nešťastných podmienkach môže vzbudiť. Jej dcéra sa na ženu, ktorá už nebola ani mladá, ani pekná, bohatá, ba ani vydatá, tešila nezvyčajnej popularite. Slečna Batesová sa kvôli svojej prehnanej verejnej priazni ocitla v tej najháklivejšej situácii, v akej sa žena môže ocitnúť, a nemala dostatočný duchovný rozhľad, aby sa z nej vymanila, či donútila tých, ktorí by ju mohli neznášať, aby ju aspoň navonok rešpektovali. Nikdy sa nemohla chváliť krásou ani bystrosťou. Jej mladosť uplynula bez výnimočných epizód a čas svojho stredného veku delila medzi starostlivosť o chorľavú matku a snahu čo najdlhšie vyžiť z malého príjmu. A predsa to bola šťastná žena a jej meno všetci spomínali v dobrom. Takýto div vykonala jej vlastná všeobjímajúca dobrosrdečnosť a spokojnosť. Všetkých mala rada, zaujímala sa o ich blaho, bedlila nad ich dobrými vlastnosťami, a sama seba považovala za šťastnú osobu, obdarenú výnimočnou matkou a množstvom dobrých susedov a priateľov, a domovom, ktorému nič nechýba. Jej prostota a veselá, mierna a vďačná povaha sa každému prihovárali a pre ňu samotnú boli studnicou blaženosti. Dokázala dlho rečniť o maličkostiach, čo pánovi Woodhousovi vyhovovalo, lebo bezobsažné rozhovory a nevinné klebety ho zaujímali zo všetkého najväčšmi.

Pani Goddardová vládla škole — žiadnej nóbl súkromnej škole, či zariadeniu, či čomukoľvek, kde sa vyžaduje, aby nekonečné vety plné vycibrených nezmyslov spájali slobodné myslenie sprecíznym moralizovaním nad novými zásadami a novými systémami, a kde za nehorázne sumy vyžmýkajú z mladých dám zdravie a natlačia do nich márnivosť — vládla poriadnemu, poctivému, staromódnemu penzionátu, kde sa za rozumnú kvantitu dosiahnutého vzdelania platilo rozumnou sumou, a kam sa dali dievčatá odpratať, aby naškriabali trošku vzdelania bez rizika, že sa domov vrátia premúdrené. Škola pani Goddardovej si získala vynikajúcu reputáciu, a veľmi zaslúžene, pretože Highbury sa považovalo za mimoriadne zdraviu prospešnú lokalitu: pani Goddardová mala priestranný dom a záhradu, deti výdatne kŕmila výživnou stravou, v lete ich nechala dochuti sa vybehať a v zime im vlastnými rukami šúchala omrzliny. Nečudo, že práve v tomto čase za ňou do kostola pochodovalo v dvojstupe zo dvadsať párov. Bola to prostá žena s materinským cítením, ktorá sa v mladosti dosť nadrela a teraz sama uznala, že tu a tam má nárok si u niekoho pri čaji oddýchnuť, a keďže jej pán Woodhouse nedávno preukázal láskavosť, cítila, že má plné právo od nej žiadať, aby, ak je to len trochu možné, opustila svoju útulnú komnatu, koldokola ovešanú ručnými prácami, a vyhrala či prehrala zopár šestákov pri jeho kozube.

Toto boli dámy, ktoré Emma dokázala pravidelne zhromaždiť, a kvôli otcovi bola šťastná, že sa jej to podarilo, hoci pokiaľ išlo o ňu samotnú, nevynahradilo jej to pani Westonovú. Tešila sa, keď videla, že otec vyzerá spokojne, a pochvaľovala si, že všetko tak dobre vymyslela; no pri monotónnych rečiach spomínaných troch žien cítila, že každý večer strávený rovnakým spôsobom bude veru patriť medzi tie dlhé večery, aké s obavami predvídala.

Jedno ráno, keď sedela v zadumaní nad vyhliadkami na presne takýto záver dňa, doručili jej lístok od pani Goddardovej, v ktorom sa nanajvýš zdvorilo spytovala, či môže so sebou priviesť aj slečnu Smithovú, čo bola veľmi vítaná prosba, lebo slečna Smithová bola sedemnásťročná dievčina, ktorú Emma poznala z videnia veľmi dobre a už dávno sa vďaka jej kráse o ňu zaujímala. Odoslali teda nadšené pozvanie a vážená pani domu sa už nemusela hroziť ďalšieho večera.

Harriet Smithová bola nemanželskou dcérou kohosi, kto ju pred niekoľkými rokmi odložil do školy pani Goddardovej a nedávno vytiahol z postavenia obyčajnej žiačky a povýšil do roly jej chovankyne. To bolo všetko, čo sa o jej živote všeobecne vedelo. Nikto nepoznal žiadnych jej priateľov, okrem tých, ktorých si našla v Highbury, a práve sa vrátila z dlhého pobytu na vidieku u akýchsi mladých dám, s ktorými tu chodila do školy.

Bolo to však veľmi pekné dievča a jej krása náhodou patrila k tomu druhu, ktorý Emma osobitne obdivovala. Nízka, bucľatá a ružolíca, so žiarivými modrými očami, svetlými vlasmi, súmernými črtami a ľúbezným výrazom, a kým sa večer skončil, Emmu očarili jej spôsoby rovnako ako ich nositeľka a pevne sa rozhodla, že sa s ňou spriatelí. V konverzácii slečny Smithovej Emmu nič mimoriadne nenadchlo, no aj tak v nej bolo niečo veľmi príťažlivé. Nebola ani nevhodne ostýchavá, ani sa nevyhýbala rozhovoru, a predsa bola natoľko vzdialená dotieravosti, preukázala toľko vhodnej a vkusnej úctivosti, vyzerala taká úprimne vďačná, že ju do Hartfieldu pozvali, a natoľko nefalšovane ohromená prostredím, ktoré ju tu obklopovalo, vznešenejším, než bola zvyknutá, až to prezrádzalo istú citlivosť a zaslúžila si povzbudenie. Toho sa jej aj dostalo. Takéto nežné modré oči a ostatné vrodené pôvaby nehodno márniť vpriemernej highburskej spoločnosti a medzi jej známymi. Známosti, ktoré si doteraz nadobudla, sa jej nevyrovnali. Priatelia, od ktorých sa práve vrátila, aj keď to boli veľmi dobrí ľudia, jej neslúžili ku cti. Boli to akísi Martinovci, ktorých charaktery Emma dobre poznala, keďže mali od pána Knightleyho prenajatú veľkú farmu a s ňou prináležali do farnosti Donwell, a vedela, že patria medzi úctyhodných farníkov, ba aj to, že si pán Knightley o nich myslí len to najlepšie. No určite boli hrubí a neotesaní a nehodili sa za blízkych priateľov dievčaťa, ktorému do dokonalosti chýbalo len trochu vzdelania a elegancie. Ona sama sa jej bude venovať; zušľachtí ju; udrží ju mimo dosahu nevhodných známych a uvedie ju do dobrej spoločnosti; vycibrí jej názory a správanie. Bude to zaujímavá úloha a nepochybne aj veľká láskavosť, nanajvýš vítaná v Emminej súčasnej situácii, keď mala dosť času a energie.

Emma sa natoľko zabrala do obdivovania týchto modrých očí, rozprávania a počúvania, a popri tom vymýšľania nového plánu, že večer uplynul neobyčajne rýchlo, a skôr, než si stihla uvedomiť, večera, na ktorú zakaždým pri posedeniach túžobne vyčkávala a ktorou sa u nich podobné stretnutia uzatvárali, bola prestretá a pripravená, presunuli sa teda ku kozubu. Tu ešte snaživejšie, než by jej vnútorné rozpoloženie dovolilo inokedy, verná svojej povesti, že všetko robí dobre a pozorne, skutočne dobrosrdečne a nadšená vlastnými myšlienkami, chválila všetky chody večere, ako si zaslúžili, a ponúkala a odporúčala sekané kurča a zapekané ustrice s nástojčivosťou, o ktorej vedela, že ju jej hostia v takejto pokročilej hodine a pri svojej zdvorilej ostýchavosti privítajú.

V podobných chvíľach zaujímal pán Woodhouse bojovú pozíciu. Mal rád stôl pekne prikrytý obrusom, ako to bývalo v jeho mladosti módou, ale bol presvedčený, že večere sú veľmi nezdravé, a preto ho rozľútostilo, keď sa na obrus aj niečo položilo, a hoci by vo svojej pohostinnosti zniesol hosťom aj modré z neba, pre starosť o ich zdravie ho zarmucovalo, že sa chystajú jesť.

Vládal zjesť len malú misku riedkej kaše, to bolo všetko, čo sám sebe dožičil, a kým v dámach pokojne mizli vyberanejšie jedlá, prinútil sa povedať:

„Pani Batesová, dovolím si vám ponúknuť, aby ste ochutnali jedno z týchto vajíčok. Jedno na mäkko uvarené vajce nie je nezdravé. Serle vie uvariť vajíčka ako nikto iný. Veru by som iným neponúkal varené vajíčko, no vy sa ho nemusíte báť, vidíte, sú len také malé, jedno naše malé vajíčko vám nezaškodí. Slečna Batesová, nech vám Emma podá kúsok koláča, len kúštiček. Máme len jablkové koláčiky. Nemusíte sa báť, nie sú v nich nezdravé kompóty. Puding by som vám neodporúčal. Pani Goddardová, čo poviete na pol pohárika vína? Len pol pohárika, dolejete si ho do vody? Myslím, že by vám dobre padol.“

Emma nechala otca hovoriť, no nachovala hostí oveľa výživnejšie, a práve v tento večer sa mimoriadne tešila, že ich vyprevádza v dobrej nálade. Svoju novú priateľku prepúšťala presne takú šťastnú, ako si predsavzala. Slečna Woodhousová bola v Highbury taká uznávaná, že slečna Smithová sa zoznámenia s ňou viac bála, než sa naň tešila, no napokon toto skromné, vďačné dievčatko odchádzalo od Woodhousovcov celé nadšené a rozradované vľúdnosťou, s akou sa o ňu Emma po celý večer starala, ba dokonca jej pri rozlúčke podala ruku.



Štvrtá kapitola



Zblíženie Harriet Smithovej s Hartfieldom prebehlo veľmi rýchlo. Emma rozhodne nestrácala čas, pozývala ju, povzbudzovala a naliehala, aby k nej chodila čo najčastejšie, a ako sa ich známosť prehlbovala, obe s ňou boli čoraz spokojnejšie. Emma už dávno predvídala, že Harriet bude pre ňu veľmi užitočná spoločníčka na prechádzky.

V tom jej azda pani Westonová najviac chýbala. Otec nikdy nezašiel ďalej než po kroviská v parku, dve čiastky jeho pozemkov mu postačovali na krátku prechádzku, ba ako sa menilo ročné obdobie, aj na dlhú, a svadba pani Westonovej Emmine obchôdzky priveľmi obmedzila. Raz sa odhodlala zájsť sama do Randallsu, ale nebolo to veľmi príjemné, a tak to Harriet Smithová, ktorú mohla kedykoľvek zavolať na prechádzku, iste považovala za cenný prídavok k svojim ostatným výsadám. V každom prípade, čím viac s Harriet spoznávala, tým väčšmi sa jej pozdávala a zahŕňala ju do všetkých svojich plánov.

Harriet istotne nebola veľmi bystrá, ale mala milú, učenlivú a vďačnú povahu, namyslenosť jej bola úplne cudzia a želala si len, aby ju viedol niekto, koho považuje za výnimočného. Zakrátko cítila k Emme hlbokú oddanosť a jej záľuba v dobrej spoločnosti aschopnosť oceniť eleganciu a vzdelanosť prezrádzala, že jej nechýba istý vkus, aj keď sa u nej nedala očakávať prenikavá inteligencia. Vcelku bola Emma presvedčená, že Harriet Smithová je presne taká priateľka, akú potrebuje — presne to, čo jej doma chýba. Na to, že by si mohla nájsť priateľku, akou bola pani Westonová, sa nedalo ani pomyslieť. Neprichádzalo do úvahy, aby existovali dve také bytosti. Vlastne si ani neželala, aby existovali. Obe boli celkom rozdielne, každú z nich vnímala odlišne a nezávisle. K pani Westonovej pociťovala úctu, ktorá pramenila z vďačnosti a obdivu. Harriet mohla mať rada ako tú, ktorej môže byť užitočná. Pani Westonovej nemohla dať nič, Harriet všetko.

Prvým Emminým pokusom prejaviť Harriet svoju užitočnosť bola snaha zistiť, kto sú jej rodičia, ale ona sama to nevedela. Ochotne by prezradila všetko, čo len mohla, no otázky tohto druhu boli celkom zbytočné. A tak Emme nezostávalo iné, len si domýšľať, čo sa jej chcelo, a vôbec neverila, že keby sa sama ocitla v podobnej situácii, nepodarilo by sa jej zistiť pravdu. Harriet po ničom nepátrala.

Stačilo jej a uverila tomu, čo sa pani Goddardová podvolila jej povedať, ďalej už nepátrala.

Veľkú časť ich konverzácie zaberala, prirodzene, pani Goddardová, a učiteľky a dievčatá, a bežné školské záležitosti, a to bolo okrem jej známosti s Martinovcami z Abbey-Mill-Farm všetko. Ale práve Martinovci zamestnávali jej myseľ najväčšmi; strávila u nich dva veľmi šťastné mesiace a teraz rada rozprávala o radovánkach, ktoré tam prežila, opisovala najkrajšie kúty farmy a všetky zaujímavosti, ktoré tam našla. Emma, pobavená takýmto obrázkom ľudí zcelkom odlišného sveta, povzbudzovala jej zhovorčivosť a vychutnávala si jej mladistvú naivitu, vďaka ktorej dokázala s toľkým nadšením donekonečna rapotať, že pani Martinová má ‚dve komnaty, dve skutočne krásne komnaty: jedna z nich je presne taká veľká ako prijímací salón pani Goddardovej; že má aj hlavnú slúžku, ktorá u nej býva už dvadsaťpäť rokov, a má aj osem kráv, dve alderneyské a jednu waleskú, veľmi peknú waleskú kravičku, naozaj, a že jej vraj pani Martinová povedala, lebo tú kravičku si veľmi obľúbila, že by ju mali nazvať po nej; a že v záhrade majú nádherný letný domček, v ktorom si niekedy nabudúce leto vypijú spolu čaj: neskutočne pekný záhradný domček, dosť veľký, aby sa doň pomestilo dvanásť ľudí.‘

Emmu to chvíľu bavilo a nepomyslela na to, že by Harrietin záujem o Martinovcov mohol aj niečo znamenať, ale keď sa o tej rodine dozvedala viac, začala o nej premýšľať hlbšie. Spočiatku Harriet nepochopila správne, domnievala sa, že ide o matku a dcéru, syna a jeho ženu, ktorí bývajú všetci pokope; ale potom sa ukázalo, že ten pán Martin, ktorý zaberal veľkú časť Harrietinho rozprávania a zakaždým ho nadmieru chválila, či už urobil to, či ono, je vskutočnosti slobodný muž, že tam niet mladšej pani Martinovej ateda žiadnej manželky, a začala tušiť, že v celej ich pohostinnosti a láskavosti k jej úbohej priateľke spočíva akési nebezpečenstvo — a ak sa o ňu nepostará ona, navždy sa do neho prepadne.

Jej tušenie spôsobilo, že sa na Martinovcov pýtala častejšie a jej otázky dostali nový význam, a Harriet viedla najmä k tomu, aby viac hovorila o pánovi Martinovi — a tej to navidomoči vyhovovalo. Veľmi ochotne jej vyrozprávala, ako sa spolu za mesačných večerov prechádzali a veselo smiali, a neustále opakovala, aký je dobrosrdečný a úslužný. ‚Raz prešiel tri míle, aby jej priniesol orechy, lebo mu prezradila, ako veľmi ich má rada, a vo všetkom bol taký úslužný! V iný večer zavolal domov pastierovho syna, aby jej zaspieval. Spev má tiež veľmi rada. Trochu vie spievať aj on. Vie, že je veľmi šikovný a všetkému rozumie. Chová takmer výstavné stádo oviec, a kým bola u nich, ponúkli mu za vlnu vyššiu cenu než hocikomu inému v kraji. Verí, že o ňom každý hovorí len dobre. Aj jeho matka a sestry ho majú rady. Pani Martinová jej jedného dňa povedala,‘ a tu sa Harriet trochu začervenala, ‚že lepšieho syna na svete niet, a preto si je istá, že keď sa raz ožení, bude z neho vynikajúci manžel. Niežeby ho chcela oženiť. Rozhodne sa s tým vôbec neponáhľa.‘

‚Dobrá práca, pani Martinová!‘ pomyslela si Emma. ‚Vy veru viete, čo chcete.‘

‚A keď od nich odišla, pani Martinová bola taká láskavá a poslala pani Goddardovej vykŕmenú hus: najkrajšiu hus, akú pani Goddardová kedy videla. Aj ju v nedeľu pripravila a pozvala všetky tri učiteľky: slečnu Nashovú, slečnu Princeovú a slečnu Richardsonovú na večeru.‘

„Predpokladám, že pán Martin nie je veľmi rozhľadený v iných veciach, ako je jeho vlastné zamestnanie. Nečíta?“

„Ale áno! — Totiž, nie... vlastne neviem, ale myslím si, že voľakedy čítal veľa — ale nie to, čo by ste azda očakávali. Číta Poľnohospodárske zvesti a aj iné knihy, čo ležia na lavičke pod jedným oknom, ale číta si ich len sám pre seba. No niekedy nám predtým, než sme začali hrať karty, nahlas čítal z Vybraných úryvkov — bolo to veľmi vtipné. A viem, že prečítal Vikára z Wakefieldu. No nečítal Lesnú romancu ani Deti z opátstva.[4] Nikdy o týchto knihách nepočul, kým som mu o nich nehovorila, ale rozhodol sa, že si ich zoženie, len čo bude môcť.“

Ďalšia otázka:

„A ako vyzerá pán Martin?“

„Ach! Nie je pekný, vôbec nie. Najprv sa mi videl veľmi škaredý, ale teraz už sa mi takým nezdá. Viete, po dlhšom čase sa vám človek prestane zdať škaredý. Vari ste ho nikdy nevideli? Chodí do Highbury každú chvíľu a celkom iste tadiaľ každý týždeň prechádza na koni cestou do Kingstonu. Často prešiel okolo vás.“

„To je možné, už som ho mohla vidieť päťdesiatkrát a netušila som, ako sa volá. Mladý farmár, či už ide na koni alebo pešo, je tá posledná osoba, ktorá by vzbudila moju zvedavosť. Roľníci sú tí ľudia, s ktorými ja, tak to cítim, nemám nič do činenia. O stupeň či dva nižšie postavení a dôveryhodní ľudia ma môžu zaujímať, verím, že by som mohla byť nejako užitočná ich rodinám. Ale farmár odo mňa žiadnu pomoc nepotrebuje, a preto v istom zmysle stojí nad mojím obzorom tak vysoko, ako pod ním vo všetkých ostatných leží.“

„Nepochybne. Ach, áno, nie je pravdepodobné, že ste si ho niekedy všimli, no on vás naozaj veľmi dobre pozná — myslím z videnia.“

„Nepochybujem, že je to veľmi úctyhodný mladý muž. Skutočne si myslím, že taký je, a ako takému mu želám všetko najlepšie. Čo by ste povedali, koľko môže mať rokov?“

„Ôsmeho júna tohto roku mal dvadsaťštyri, a ja mám narodeniny dvadsiateho tretieho, je tam rozdiel len dva týždne a jeden deň. To je zvláštne!“

„Len dvadsaťštyri? Tak je ešte veľmi mladý, aby sa oženil. Jeho matka má úplnú pravdu, keď sa s tým neponáhľa. Zdá sa, že si nažívajú veľmi spokojne tak, ako sú, a keby si dala námahu ho oženiť, asi by to oľutovala. O šesť rokov, ak stretne vhodnú mladú ženu na jeho úrovni s trochou peňazí, potom to bude veľmi vhodné.“

„O šesť rokov! Drahá slečna Woodhousová, vtedy už z neho bude tridsaťročný muž!“

„No a to je presne ten vek, keď si väčšina mužov môže dovoliť sa oženiť, ak sa len nenarodili celkom nezávislí. Odhadujem, že pán Martin si musí svoj majetok ešte len nadobudnúť, určite nemá peňazí nazvyš. Nech už po smrti otca dostal koľkokoľvek, alebo nech má hocijaký podiel na rodinnom majetku, podľa mňa to už je všetko fuč, vložil to do svojej farmy a podobne, a aj keď svojou usilovnosťou a s trochou šťastia môže byť časom bohatý, je skoro nemožné, aby na také veci pomýšľal teraz.“

„Pravdupovediac, je to tak. Ale žijú si veľmi spokojne. Vdomácnosti nemajú mužských zamestnancov, a ani žiadnych nepotrebujú, a pani Martinová hovorí, že na budúci rok si vezmú nejakého mládenca.“

„Želala by som si, aby ste do toho nespadli, Harriet, nech už sa ožení kedykoľvek; mám na mysli známosť s jeho ženou, lebo voči jeho sestrám, keďže dostali kvalitné vzdelanie, nemožno nič namietať, ale to neznamená, že sa azda ožení s niekým, kto si zaslúži vašu pozornosť. Nepriaznivé okolnosti, za akých ste sa narodili, by vás mali napomínať, aby ste si starostlivo vyberali spoločnosť. Niet pochýb o tom, že ste dcérou vyššie postaveného muža a musíte všemožne podporovať svoje nároky na tento stav, inak sa nájdu celé zástupy ľudí, ktorí vás s potešením ponížia.“

„Áno, to je pravda, myslím, že sa nájdu. Ale kým navštevujem Hartfield a vy ste ku mne taká láskavá, slečna Woodhousová, nebojím sa, že niekto niečo také spraví.“

„Už chápete, aký silný môže byť niečí vplyv, Harriet, veľmi presne, ale ja sa postarám, aby ste sa tak pevne udomácnili v dobrej spoločnosti, že nebudete závislá ani od Hartfieldu, ani od slečny Woodhousovej. Chcem, aby ste sa stále stýkali len s vybranými ľuďmi —a k tomu bude užitočné ponechať si čo najmenej starých známych. Preto vám hovorím, že ak budete v tomto kraji ešte v čase, keď sa pán Martin ožení, želala by som si, aby vás vaše blízke priateľstvo sjeho sestrami nevtiahlo do známosti s jeho ženou, čo bude s najväčšou pravdepodobnosťou len obyčajná nevzdelaná farmárska dcéra.“

„Pravda, áno. Niežeby som si myslela, že sa pán Martin niekedy ožení s hocijakou ženou, len nie s takou, ktorá bude trochu vzdelaná — a dobre vychovaná. Avšak nechcem vám protirečiť a som si istá, že sa ani sama nebudem chcieť s jeho ženou zoznámiť. Vždy budem cítiť veľkú spriaznenosť so slečnami Martinovými, najmä s Elizabeth, a bolo by mi veľmi ľúto, keby som sa ich vzdala, lebo sú obe rovnako vzdelané ako ja. No ak sa ožení s hlúpou a hrubou ženou, samozrejme, že ju radšej nenavštívim, ak sa tomu budem môcť vyhnúť.“

Emma ju počas jej nesúvislej reči pozorovala, no nezbadala na nej žiadne znepokojivé symptómy zaľúbeného dievčaťa. Ten mladík bol jej prvým obdivovateľom a verila, že ju k nemu nič iné nepúta, a Harriet teda určite nevyvinie väčší odpor voči zámerom, ktoré pre ňu priateľsky chystá.

Hneď na druhý deň, keď sa prechádzali po donwellskej ceste, stretli pána Martina. Kráčal pešo, najprv sa úctivo Emme uklonil a potom s nepredstieranou spokojnosťou pozrel na jej spoločníčku. Emma nebanovala, že sa jej naskytla príležitosť pozorovať ich, a kým ich nechala spolu sa porozprávať, poodišla zopár metrov, aby sa jej bystré oči mohli s pánom Robertom Martinom dôkladnejšie zoznámiť. Bol pekne upravený a vyzeral ako rozumný muž, no iných predností na jeho zjave nebolo, a preto bola presvedčená, že keď príde na rad jeho porovnanie so skutočnými džentlmenmi,

pozíciu, ktorú si získal v Harrietinej mysli, okamžite stratí. Harriet bola k slušnému vystupovaniu vnímavá, sama od seba si všimla, aký je jej otec jemný človek, a rovnako ho obdivovala, ako sa tomu čudovala. Pán Martin, ako sa zdalo, nemal o spôsoboch ani potuchy.

Pristavili sa len na pár minút, lebo nemohli nechať slečnu Woodhousovú čakať, a Harriet ju dobehla s rozosmiatou tvárou a rozochvenou mysľou, hoci Emma dúfala, že sa spamätá veľmi rýchlo.

„Len si predstavte, aká náhoda, že sme sa stretli! Aké zvláštne! Bola to len náhoda, vravel, že nešiel okolo Randallsu. Nevedel, že sa niekedy prechádzame po tejto ceste. Myslel si, že väčšinou chodievame do Randallsu. Ešte sa mu nepodarilo zohnať Lesnú romancu. Keď bol naposledy v Kingstone, bol taký zaneprázdnený, že na to celkom zabudol, no ide tam aj zajtra. Také čudné, že sme sa stretli! No, slečna Woodhousová, vyzerá, ako ste si ho predstavovali? Čo si o ňom myslíte? Zdá sa vám veľmi prostý?“

„Veru je veľmi prostý — až nápadne prostý, ale to ešte nič neznamená v porovnaní s jeho absolútnym nedostatkom uhladenosti. Nemala som právo od neho veľa očakávať, a ani som neočakávala, ale vôbec mi nenapadlo, že je taký neotesaný a nevie sa správať. Priznávam, že som si ho predstavovala o stupeň či dva jemnejšieho.“

„Veru nie je taký jemný ako skutočný džentlmen,“ povedala Harriet pokoreným hlasom.

„Myslím si, Harriet, že odkedy k nám chodievate, viackrát ste sa stretli s niekoľkými pravými džentlmenmi a samej vám musel udrieť do očí rozdiel medzi pánom Martinom a nimi. V Hartfielde ste naďabili na vybraný okruh vysoko vzdelaných a výborne vychovaných mužov. Čudovala by som sa, keby ste sa po tom, čo ste ich spoznali, mohli znovu stretnúť s pánom Martinom a nevšimnúť si, že sa im zďaleka nevyrovná, a veru by ma prekvapilo, keby ste ho tak ako predtým považovali za príjemného muža. Necítite to teraz? Nebije vám to do očí? Som si istá, že ste si museli uvedomiť jeho trápny výraz a hrubé spôsoby, ba aj drsný hlas, úplne nemodulovaný, ktorý som začula, kým som tu stála.“

„Určite to nie je pán Knightley. Ani nevyzerá, ba nemá ani chôdzu ako pán Knightley. Ten rozdiel vidím zreteľne. No pán Knightley je výnimočný muž!“

„Pán Knightley vyzerá tak nápadne dobre, že by nebolo spravodlivé porovnávať pána Martina s ním. Ani medzi stovkou mužov nenájdete takého pravého džentlmena, ako je pán Knightley. Ale on nie je jediný džentlmen, na ktorého ste si doteraz mohli zvyknúť. Čo poviete na pána Westona a pána Eltona? Porovnajte pána Martina s každým z nich. Porovnajte ich držanie, chôdzu, reč i mlčanie. Musíte vidieť ten rozdiel.“

„Ach, áno! Je to veľký rozdiel. No pán Weston je už takmer starý, pán Weston určite má medzi štyridsiatkou a päťdesiatkou.“

„A to robí jeho vybrané spôsoby ešte cennejšími. Čím viac človek starne, Harriet, tým je dôležitejšie, aby jeho správanie nebolo nevhodné, hlučnosť, hrubosť či neobratnosť sa stáva ešte výraznejšou a odpornejšou. To, čo sa dá prepáčiť v mladosti, sa vo vyššom veku stane ohavným. Pán Martin je teraz hrubý a neotesaný, a čo z neho bude, keď bude mať toľko, ako teraz pán Weston?“

„To sa dnes predsa nedá vedieť!“ odvetila Harriet celkom vážne.

„Ale dá sa veľmi ľahko uhádnuť. Bude z neho úplne nevzdelaný, primitívny farmár, čo myslí len na svoje zisky a straty a absolútne nedbá o svoj zovňajšok.“

„Ak taký naozaj bude, bude to dosť zlé.“

„Ako veľmi ho pohlcuje jeho zamestnanie už dnes, to je jasné podľa toho, že sa zabudol popýtať na knihu, ktorú ste mu odporúčali. Priveľmi sa pohrúžil do obchodovania na trhu, než aby si ešte spomenul na niečo iné, a tak by to vlastne malo u muža, ktorý sa snaží prosperovať, byť. Čo už má on spoločné s knihami? A ja nepochybujem, že on bude prosperovať a časom sa z neho stane bohatý muž, a to, že zostane nevzdelaný a hrubý, nás vyrušovať nemusí.“

„Čudujem sa, že si na tú knihu nespomenul,“ bola jediná odpoveď, na ktorú sa Harriet zmohla, a vyslovila ju s takým vážnym rozčarovaním, až si Emma pomyslela, že by mu mala nechať voľný priechod. Preto chvíľu nič nevravela, no potom zase začala:

„V istom ohľade sú spôsoby pána Eltona azda o čosi vyberanejšie, než pána Knightleyho alebo pána Westona. Je oveľa uhladenejší. Celkom iste by mohol slúžiť ako vzor. Pán Weston je otvorenejší, pohotovejší, takmer neokrôchaný, no všetci to na ňom majú radi, lebo je v ňom zároveň aj veľa dobrosrdečnosti, no to by sa asi nedalo napodobniť. A podobne priamosť, rozhodnosť apanovačnosť pána Knightleyho, aj keď jemu to veľmi svedčí, jeho postava, výzor a postavenie mu to dovoľujú, no keby sa nejaký mladý muž pokúšal ho napodobniť, bol by neznesiteľný. Naopak, myslím si, že by bolo vhodné poradiť mladému mužovi, aby si za vzor správania zobral pána Eltona. Je dobrosrdečný, veselý, úslužný a jemný. Ba vidí sa mi, že najmä jemným sa stal len nedávno. Neviem, Harriet, či má nejaký zámer, aby sa niektorej z nás zapáčil prílišnou mäkkosťou, ale zbadala som, že sa správa citlivejšie, než zvykol. Ak tým niečo sleduje, určite sa chce zapáčiť vám. Nevravela som vám, čo o vás minule povedal?“

A zopakovala akúsi vrúcnu osobnú pochvalu, ktorú z pána Eltona nedávno vypáčila a teraz mu aj plne dala za pravdu. Harriet sa začervenala a usmiala, a priznala, že pána Eltona vždy považovala za príjemného muža.

Pán Elton bol práve tým mužom, ktorého Emma vybrala, aby nahradil v Harrietinej hlave mladého farmára. Verila, že by to bola vynikajúca partia, a navidomoči žiaduca, prirodzená a možná, aposlúži jej ku cti, ak ju naplánuje. Obávala sa, že na ňu azda pomýšľajú a predvídajú ju všetci. No bolo nepravdepodobné, že by jej niekto uchmatol prvenstvo v termíne ustanovenia tohto plánu, lebo jej zišiel na um už v prvý večer, keď Harriet vstúpila do Hartfieldu. Čím dlhšie nad plánom uvažovala, tým hlbšie sa ubezpečovala o jeho splniteľnosti. Postavenie pána Eltona bolo nanajvýš vyhovujúce, rovnako ako džentlmen samotný, nemal žiadnych nehodných príbuzných, ba ani rodinu, ktorá by mohla oprávnene namietať proti Harrietinmu pochybnému pôvodu. Mohol jej poskytnúť pohodlný domov a, ako Emma dúfala, aj pomerne slušný príjem, lebo aj keď vikárstvo v Highbury nebolo veľké, vedelo sa, že má aj vlastný majetok; a Emma ho považovala za nanajvýš dobrosrdečného, dobroprajného, úctyhodného mladého muža, bez akéhokoľvek nedostatku v potrebnej inteligencii či poznaní sveta.

Medzitým sa už presvedčila, že pán Elton považuje Harriet za krásne dievča, a verila, že jeho názor, spolu s pravidelnými stretnutiami v Hartfielde, poskytne pevný základ jej plánu, no a u Harriet sa nedalo pochybovať, že už len pomyslenie na to, že ju pán Elton vyznačuje mimoriadnou náklonnosťou, si získa takú váhu a bude natoľko účinný, ako sa to zvyčajne stáva. A Elton skutočne bol veľmi pôvabný mladý muž, mladík, ktorého môže mať rada každá nie veľmi prieberčivá žena. Všetci ho považovali za veľmi pekného a obdivovali jeho postavu, aj keď Emme v jeho črtách chýbala istá elegancia, čo nemohla celkom prehliadnuť. No dievča, ktoré sa cíti poctené, ak nejaký Robert Martin pobehuje po krajine, aby jej priniesol orechy, si pán Elton svojím obdivom určite rýchlo podmaní.



Piata kapitola



„Neviem, pani Westonová, čo si myslíte o tejto veľkej dôvernosti medzi Emmou a Harriet Smithovou,“ povedal pán Knightley, „ale podľa mňa to je nedobrá vec.“

„Nedobrá? Naozaj si myslíte, že je to zlé? Prečo?“

„Myslím si, že ani jedna neprinesie tej druhej nič dobré.“

„Prekvapujete ma! Emma bude určite pre Harriet prínosom, a ak sa Harriet stane pre Emmu novým predmetom záujmu, aj o.nej sa bude dať povedať, že urobila Emme dobrú službu. Ja ich dôverné priateľstvo veľmi vítam. Ako odlišne veci vnímame! Myslieť si, že jedna druhej neprinesie nič dobrého! Toto určite bude začiatok našich sporov o Emme, pán Knightley.“

„Možno si pomyslíte, že som sa zámerne prišiel s vami škriepiť, lebo viem, že Weston nie je doma a vy preto musíte vybojovať túto bitku sama.“

„Keby tu pán Weston bol, istotne by ma podporil, lebo si o.tejto veci myslí to isté, čo ja. Len včera sme sa o tom rozprávali a zhodli sme sa, že je pre Emmu veľkým šťastím, že sa v Highbury konečne našlo dievča, ktoré sa s ňou môže stýkať. Pán Knightley, nedovolím vám, aby ste sa v tomto prípade považovali za spravodlivého sudcu. Už ste si tak veľmi zvykli žiť osamote, že nepoznáte cenu spoločníka, a možnože by žiadny muž nedokázal spravodlivo posúdiť, aké výhody môže nájsť nejaká žena v spoločnosti inej ženy, keď na to bola navyše po celý život navyknutá. Viem, prečo asi máte voči Harriet Smithovej výhrady. Nie je až taká výnimočná, akou by azda mala Emmina priateľka byť. No na druhej strane, keďže Emme záleží na tom, aby ju trochu vzdelala, bude to pre ňu samotnú podnet, aby viac čítala. Budú si čítať spolu. Viem, že to má v pláne.“

„Emma plánuje viac čítať od svojich dvanástich rokov. Už som videl toľko zoznamov kníh, ktoré si v rôznych obdobiach spísala a ktoré sa celé chystala prečítať — a skutočne to boli vynikajúce diela, výborne vybraté a logicky usporiadané, niekedy podľa abecedy, a inokedy podľa iného pravidla. Pamätám sa, že pri zozname, ktorý si zostavila, keď mala len štrnásť, som si pomyslel, že svedčí o jej prenikavom úsudku, a dlho som si ho pamätal, a, pravdupovediac, aj teraz má určite nejaký podobný zoznam po ruke. Ale mne uEmmy nestačí len vytrvalé usilovné čítanie. Nikdy sa neoddá ničomu, čo si vyžaduje pracovitosť, trpezlivosť a čo by ju nútilo podriadiť fantáziu skutočnému pochopeniu. Keď už to u nej prestala pestovať slečna Taylorová, môžem s istotou tvrdiť, že tu Harriet Smithová nevykoná nič. Nikdy sa vám nepodarilo presvedčiť ju, aby prečítala len polovicu z toho, čo ste si želali. Viete, že to tak bolo.“

„Nepochybne som si vtedy myslela, že to tak je,“ odvetila pani Westonová s úsmevom, „no od nášho odlúčenia sa nepamätám, že by Emma opomenula hocičo, čo som si želala.“

„Asi nie je vhodné oživovať takéto spomienky,“ povedal pán Knightley s citom a na okamih či dva sa odmlčal. No nedalo mu to: „Ale keďže na moje zmysly toto vaše zaklínadlo neplatí, ja naďalej vidím, počujem a pamätám si. Emmu pokazilo, že je najbystrejšia z celej rodiny. Keď mala desať, už bola, nanešťastie, schopná odpovedať na otázky, ktoré v sedemnástich zaskočili jej sestru. Vždy bola pohotová a sebaistá, kým Isabella pomalšia a ostýchavá. A od svojich dvanástich rokov bola paňou domu a všetkým vám vládla. Smrťou matky stratila jedinú osobu, ktorá ju dokázala zvládnuť. Zdedila matkine schopnosti a jej by sa bola musela podriadiť.“

„Keby som niekedy mala odísť od Woodhousovcov a hľadala by som si iné miesto, pán Knightley, istotne by som oľutovala, keby ste mi vy mali dať odporúčanie. Myslím si, že by ste u nikoho nestratili ani slovko v môj prospech. Som si istá, že ste ma vždy považovali za neschopnú zastávať svoje miesto.“

„Áno,“ odvetil s úsmevom. „Tu ste sa uchytili lepšie, ako manželka ste vynikajúca, ako guvernantka veľmi nie. Ale po celý čas, čo ste bývali v Hartfielde, ste sa pripravovali na úlohu dokonalej manželky. Možno ste neposkytli Emme úplne všetko vzdelanie, ktoré sa azda od vašich schopností očakávalo, ale vy ste dostali vynikajúcu prípravu od nej v podstatnom bode potrebnom k manželstvu, totiž v potlačení vlastnej vôle a vykonávaní toho, čo sa od vás žiada; a keby ma bol Weston požiadal, aby som mu odporúčal nejakú ženu za manželku, istotne by som bol menoval slečnu Taylorovú.“

„Ďakujem. To je veľmi malá zásluha byť dobrou ženou takému mužovi, ako je pán Weston.“

„Nuž, aby som pravdu povedal, obávam sa, že ak vezmeme do úvahy všetky okolnosti, siahli ste hlboko pod svoju úroveň: tu nebudete mať čo prekonávať. Nesmieme však zúfať. Možnože Weston svojou bezohľadnou pohodlnosťou prekročí povolené medze, alebo ho potrápi vlastný syn.“

„Dúfam, že sa také niečo nestane. Nie je to veľmi pravdepodobné. Nie, pán Knightley, z tej strany nám neželajte nepríjemnosti.“

„Neželám, skutočne nie. Len vyratúvam možnosti. Netvárim sa, že mám také geniálne schopnosti predvídať a hádať, ako Emma. Zo srdca dúfam, že ten mladý muž je prednosťami celý Weston a bohatstvom celý Churchill. No Harriet Smithová — pri nej nemôžem ani spolovice dúfať v niečo podobné. Myslím si, že horšiu spoločníčku už Emma ani nemôže mať. Sama nevie nič a na Emmu hľadí, akoby tá vedela všetko. Vo všetkom jej len lichotí, a to nevedomky, čo je ešte horšie. Jej nevzdelanosť plodí len neustále pochlebovanie. Ako si potom môže Emma uvedomiť, že sa ešte sama má čomu priučiť, keď jej Harriet dáva najavo takúto vítanú podriadenosť? Aj pokiaľ ide o Harriet, trúfam si tvrdiť, že jej táto známosť nič dobrého neprinesie. Hartfield spôsobí len to, že s prostredím, do ktorého patrí, prestane byť spokojná. Dospeje len tam, že sa bude cítiť nepohodlne v spoločnosti, ktorú jej jej pôvod a postavenie určili za domov. Musel by som sa veľmi mýliť, keby jej Emmine názory upevnili charakter, alebo keby sa čo len zďaleka priblížila k tomu, aby sa rozumom dokázala prispôsobiť množstvu zmien, ktoré jej život prinesie. Iba ju trochu vybrúsi.“

„Ja sa väčšmi spolieham na Emmin zdravý rozum než vy, alebo mi možno viac záleží na tom, aby sa mala dobre, lebo nemôžem nad touto známosťou zalamovať rukami. Ako dobre včera vyzerala!“

„Aha, radšej by ste hovorili o tom, ako vyzerá, než o jej povahe, však? No ja sa predsa nepokúšam popierať, že je Emma pekná.“

„Pekná? Radšej povedzte krásna! Viete si predstaviť, že sa niekto väčšmi blíži k dokonalej kráse, než Emma — tvárou a postavou?“

„Neviem, či si to viem predstaviť, no priznávam, že som len zriedka videl krajšiu tvár či postavu. Ale ja som zaujatý starý priateľ.“

„Tie oči! Sýte orieškovohnedé oči, aké žiarivé! Pravidelné črty, úprimný výraz tváre, a tá pleť! Ach! Taký zdravý pôvab a taká správna výška, taká pevná a vzpriamená postava! Zdravie srší nielen z jej pôvabov, ale aj z jej zjavu, z jej mysle a pohľadu. Človek občas začuje, ako sa o nejakom dieťati vraví, že je ‚príkladom zdravia‘, a mne teraz Emma núka myšlienku, že je dokonalým obrazom plnohodnotného zdravia. Je krásou samou osebe. Však, pán Knightley?“

„Na jej zjave chyby nenachádzam,“ odvetil. „Myslím si, že je taká, akú ju opisujete. Rád sa na ňu pozerám a môžem doložiť ešte jednu pochvalu: nemyslím si, že by bola namyslená. Keď uvážim, aká je pekná, zdá sa mi, že ju to veľmi nevyrušuje, jej samoľúbosť sa viaže k niečomu inému. Pani Westonová, nevyhovoríte mi moju nedôveru k jej dôvernému priateľstvu s Harriet Smithovou, ani moje obavy, že im to obom ublíži.“

„A ja, pán Knightley, rovnako neochvejne trvám na svojom presvedčení, že im to neublíži. Emma je aj s jej drobnými chybami výnimočná osoba. Kde by sme našli lepšiu dcéru, láskavejšiu sestru, či vernejšiu priateľku? Nie, nie, má prednosti, ktorým sa dá dôverovať, nikdy nikoho naozaj nezvedie na scestie, neurobí žiadnu neodčiniteľnú chybu, Emma má stokrát pravdu, kým sa raz pomýli.“

„Tak dobre, už vás nebudem trápiť. Emma je anjel a ja si svoju mrzutosť ponechám pre seba, až kým k nám Vianoce neprivedú Johna a Isabellu. John má Emmu rád primeranou, a preto nezaslepenou láskou, a Isabella si vždy myslí to, čo on, okrem okamihov, keď sa úzkostlivo strachuje o zdravie ich detí. Som si istý, že sa postavia na moju stranu.“

„Viem, že ju všetci máte natoľko radi, aby ste k nej neboli nespravodliví a neláskaví, no prepáčte mi, pán Knightley, že si dovolím, viete, domnievam sa, že mám isté právo poznamenať k tomu to, čo by mohla povedať Emmina matka, dovolím si naznačiť, že si myslím, že z toho nevzíde nič dobré, a budete spolu preberať jej dôverné priateľstvo s Harriet Smithovou. Prepáčte mi, prosím, ale predpokladám, že nech už by ste toto priateľstvo označili za akokoľvek nevhodné, nemôžete čakať, že ho Emma, ktorá nie je povinná skladať účty nikomu, okrem svojho otca, a ten mimochodom ich priateľstvo bezvýhradne schvaľuje, ukončí, tým skôr, že už dlho sa z neho teší. Toľké roky je mojím poľom pôsobnosti rozdávať rady, že vás nesmie prekvapiť, pán Knightley, tento skromný prejav môjho zmyslu pre povinnosť.“

„Vôbec ma neprekvapuje!“ zvolal. „Som vám zaň veľmi zaviazaný. Je to veľmi užitočná rada a postihne ju lepší osud, než vaše rady často postihol, lebo sa ňou mienim riadiť.“

„Pani Knightleyová sa ľahko vyplaší a môže mať o svoju sestru obavy.“

„Buďte pokojná, nevyvolám poplach. Nechám si svoju rozmrzenosť len pre seba. Emmine záležitosti sa ma úprimne dotýkajú. V Isabellinom prípade sa ani nezdá, že by mi bola sestrou väčšmi než ona, nikdy vo mne nevzbudila väčší záujem, možnože ani taký veľký. Človeku akosi musí na Emme záležať, ba je na ňu zvedavý. Som zvedavý, čo sa z nej stane!“

„A aj ja,“ povedala pani Westonová jemne, „veľmi.“

„Neustále vyhlasuje, že sa nikdy nevydá, čo ešte, samozrejme, nemusí nič znamenať. Ale vôbec neviem, či niekedy stretla muža, o ktorého by sa zaujímala. Nebolo by zlé, keby sa až po uši zaľúbila do niekoho, kto by si to zaslúžil. Rád by som videl Emmu zaľúbenú a plnú obáv, či jej lásku ten dotyčný opätuje, to by jej pomohlo. Ale v týchto končinách niet nikoho, kto by ju upútal, a z domu chodieva len zriedka.“

„V súčasnosti to skutočne vyzerá tak, že nemá cenu pokúšať sa prelomiť toto jej rozhodnutie,“ povedala pani Westonová, „a kým je v Hartfielde šťastná, neželala by som jej lásku, ktorá by jej priniesla toľko ťažkostí, a to kvôli pánovi Woodhousovi. V tejto chvíli by som Emme manželstvo neodporúčala, hoci vás ubezpečujem, že ten stav nijako nepodceňujem.“

Pani Westonová sa tu len snažila čo najlepšie ukryť svoje a manželove vrúcne priania, ktoré sa týkali Emminej budúcnosti. Spoločne o tom v Randallse spriadali tajné plány, no nechceli, aby o nich niekto čo len tušil, a keď pán Knightley po chvíli siahol po „Čo si Weston myslí o tomto počasí, bude pršať?“, pochopila, že už o Hartfielde nemá čo povedať, či sa dohadovať.



Šiesta kapitola



Emma ani trochu nepochybovala, že pre svoj chvályhodný cieľ správne usmernila Harrietinu fantáziu a prebudila v jej mladej márnomyseľnej duši vďačnosť, lebo Harriet si rozhodne oveľa živšie pripúšťala, že pán Elton je pozoruhodne pekný muž s veľmi príjemnými spôsobmi, a tak bez meškania prilievala olej do ohňa a ďalej ju jemnými narážkami presviedčala, že ju pán Elton obdivuje, až si čoskoro bola takmer istá, že u Harriet vyvolala takú silnú náklonnosť k nemu, aká sa len dala dosiahnuť. Ona sama bola skalopevne presvedčená, že aj pán Elton je na najlepšej ceste zaľúbiť sa do nej, ak ešte nie je. Na ňom ju nič nevyrušovalo. Hovoril o Harriet a chválil ju tak vrúcne, až verila, že už nepotrebuje nič, len trochu času. Fakt, že si všímal, aké nápadné pokroky urobila Harriet vo svojom správaní, odkedy sa v Hartfielde zoznámili, patrilo knajvítanejším dôkazom jeho narastajúcej lásky.

„Poskytli ste slečne Smithovej presne to, čo potrebovala,“ povedal jej, „urobili ste z nej pôvabnú a prirodzenú mladú ženu. Bola to prekrásna bytosť, už keď k vám prišla, ale podľa môjho názoru, príťažlivosť, ktorú ste jej dodali, je neporovnateľne väčšia, než dostala od prírody.“

„Teší ma, keď si myslíte, že som jej bola užitočná, no Harriet potrebovala len to, aby ju niekto povzbudil a sem-tam, len veľmi zriedka, jej niečo naznačil. Sama je obdarená vrodeným pôvabom, milou povahou a úprimnosťou. Ja som vykonala veľmi málo.“

„Keby sa patrilo protirečiť dáme...“ povedal galantný pán Elton.

„Možnože som jej dodala len trochu rozhodnosti a naučila som ju premýšľať o veciach, ktoré jej predtým neprišli do cesty.“

„Presne tak, práve to ma vlastne najväčšmi upútalo. Toľký prebytok rozhodnosti! Musela to byť zručná ruka!“

„Veru to bolo veľké potešenie. Skutočne som nikdy nestretla milšiu povahu.“

„O tom nepochybujem.“ A pritom si akosi sviežo povzdychol, čo znelo presne ako povzdych zaľúbenca. Veľmi ju potešil, keď jej jedného dňa ochotne asistoval pri náhlom nápade Harriet namaľovať.

„Už vás niekedy maľovali, Harriet?“ spýtala sa. „Už ste niekedy sedeli ako model?“

Harriet sa práve chystala vyjsť z izby a zastavila sa, len aby očarujúco naivne odvetila:

„Ach, to nie, nikdy.“

Len čo zmizla z dohľadu, Emma vyhlásila:

„To by bolo jedinečné vlastníctvo, mať doma jej vydarený portrét!,Dala by som za to hocičo. Ja sama už dosť dlho túžim mať jej obrázok. Tuším o tom ešte neviete, ale pred dvoma či troma rokmi som vášnivo kreslila portréty a pokúšala som sa zobraziť niekoľko svojich blízkych, a všetci si mysleli, že mám celkom dobré pozorovacie schopnosti. Ale vzdala som to, lebo sa mi ani jeden nepáčil. No vážne, takmer si na to trúfam, ak mi Harriet bude sedieť. To by bola radosť, mať jej portrét!“

„Namojveru,“ zvolal pán Elton, „to by bola skutočne ohromná radosť! Pekne vás prosím, slečna Woodhousová, využite svoj očarujúci talent v záujme vašej priateľky. Poznám vaše kresby. Ako ste si mohli myslieť, že o nich neviem? Vari nie je táto izba plná ukážok vašich krajiniek a kvetinových zátiší? A či vari nemá aj pani Westonová v prijímacom salóne v Randallse zopár vašich nenapodobiteľných portrétov?“

‚No výborne!‘ pomyslela si Emma, ‚ale čo to má spoločné s portrétovaním? Nevieš o kreslení vôbec nič. Netvár sa, že ja ťa privádzam do vytrženia. Obráť svoje výlevy k Harrietinej tvári.‘ „Nuž, keď ma takto srdečne povzbudzujete, pán Elton, myslím, že sa pokúsim urobiť, čo budem vedieť. Harriet má veľmi jemné črty, bude ťažké ich zobraziť, no v tvare jej očí a úst je niečo osobité, čo by bolo treba zachytiť.“

„Presne tak — v tvare očí a úst — nepochybujem, že sa vám to podarí. Pekne vás prosím, skúste to. Keď to urobíte, naozaj to bude, ako ste povedali — jedinečné vlastníctvo.“

„No bojím sa, pán Elton, že mi Harriet nebude chcieť pózovať. Tak málo myslí na svoju krásu. Nevšimli ste si, ako mi odpovedala? Doslova to znamenalo: ‚prečo by som ja mala mať portrét?“

„Ale áno, veru som si všimol. Neušlo to mojej pozornosti. Ale aj tak si neviem predstaviť, že by sa nedala prehovoriť.“

Harriet sa o chvíľu vrátila a takmer okamžite dostala návrh dať sa portrétovať, a ani len pár minút nedokázala odolávať nástojčivému naliehaniu tých dvoch. Emma chcela začať s prácou hneď a tak rozbalila svoje portfólio s predchádzajúcimi pokusmi o portréty, keďže žiadny z nich nikdy nedokončila, aby spoločne posúdili, aký veľký má byť ten Harrietin. Ukázala množstvo náčrtkov. Vyskúšala už miniatúry, polofigúry, celé postavy zhotovené ceruzou, pastelkami i vodovými farbami, pekne jeden po druhom. Zakaždým chcela robiť všetko a v kreslení i v hudbe dosiahla väčšie pokroky, než pri takej malej námahe, akú kedy bola ochotná vynaložiť, zo seba dostane väčšina ľudí. Hrala na klavíri a spievala, maľovala a kreslila všetkými technikami — no vždy jej chýbala vytrvalosť a v ničom sa nevyšvihla na takú úroveň, akú by chcela, a pritom sa jej to mohlo podariť. Nedala sa celkom oklamať svojím výtvarným či hudobným nadaním, no páčilo sa jej, ak sa v ňom klamali ostatní, a vôbec ju nemrzelo, že si často za svoje vzdelanie získala vyššie uznanie, než si zaslúžila.

V každej kresbe, v ktorej sa čo len trochu blížila k dokončeniu, či skôr v tých najvypracovanejších, sa dali nájsť nejaké pozitíva — bolo v nich cítiť isté oduševnenie, no aj keby ho tam bolo oveľa menej, či hoci aj desaťkrát toľko, jej dvaja spoločníci by ju chválili a obdivovali úplne rovnako. Obaja boli zo všetkých jej prác celí uveličení. Tá podobnosť musela uchvátiť každého a slečna Woodhousová podala prvotriedny výkon.

„Táto škála portrétov nie je pre vás dosť veľká,“ povedala Emma. „Mohla som študovať len členov mojej rodiny. Tu je otec — zase otec — no ten už len pri myšlienke, že mi bude sedieť ako model, tak znervóznel, že som ho musela nakresliť potajomky, preto sa ani na jednom z nich veľmi nepodobá. Pani Westonová zase, a opäť, aešte raz, ako vidíte. Drahá pani Westonová! Vo všetkom je ku mne taká láskavá. Dala sa portrétovať zakaždým, keď som ju poprosila. Toto je moja sestra a jej skutočne elegantná postavička! Aj v tvári sa celkom podobá. Istotne by som ju nakreslila verne, keby vydržala dlhšie sedieť, ale tak nástojila, aby som nakreslila jej štyri deti, že ani na okamih nedokázala zachovať pokoj. A teraz sú na rade všetky moje pokusy o podobu troch z jej detí — tu sú Henry, John a Bella, zhora dole, a každý z nich sadne na všetkých ostatných. Tak veľmi jej záležalo na tom, aby som ich nakreslila, že som nemohla odmietnuť; ale viete, troj- či štvorročné deti nikdy neprinútite pokojne stáť, a tak okrem výrazu tváre nie je ľahké ich portrétovať, ak len nezachytíte ich črty hrubšie, než si ich mama predstavuje. A toto je len skica toho štvrtého, ešte bol bábätko. Nakreslila som ho, kým spal na pohovke, a je to najvernejšie zachytenie jeho čiapočky, aké si len viete predstaviť. Tak krásne si schovával hlavičku. Veľmi sa podobá. Na malého Georgea som veru taká hrdá. Aj roh pohovky sa vydaril. A toto je môj posledný výtvor,“ rozprestrela vydarenú črtu celej postavy muža, „posledný a najlepší — môj švagor, pán John Knightley. Na tomto už nebolo treba veľa dokončovať, keď som ho odložila medzi svoje najobľúbenejšie a zaprisahala som sa, že už nikdy nebudem kresliť portréty. Nedokážem sa povzniesť nad to, keď ma niekto nahnevá, lebo po všetkej tej námahe, a navyše sa mi tá podoba skutočne vydarila — s pani Westonovou sme sa zhodli, že sa veľmi podobá, len je možno príliš pekný, až príliš zidealizovaný, ale to je chyba, ktorú každý len privíta — a po tomto všetkom ho drahá Isabella pochválila len tak chladne, vraj ‚Áno, trochu sa podobá, no pravdupovediac, trochu mu krivdí.‘ Tak sme sa natrápili, kým sme ho vôbec presvedčili, aby sa dal portrétovať. Urobil mi tým veľkú láskavosť a mňa sestrine slová tak zaboleli, že už jeho portrét nikdy nedokončím, aby sa niekto na Brunswick Square nemusel každé ráno ospravedlňovať hosťom za nie práve lichotivú podobizeň. A ako som povedala, vtedy som sa zaprisahala, že už nikdy nebudem nikoho portrétovať. Ale kvôli Harriet, ba vlastne kvôli sebe, keďže vtomto prípade nejde o manžela a manželku, poruším svoje predsavzatie.“

Zdalo sa, že pána Eltona náležite zaujala a nadchla táto myšlienka, a zopakoval: „Naozaj, ako ste poznamenali, v tomto prípade nejde o manžela a manželku. Presne tak. Žiadny manžel a manželka,“ a to s takým pozoruhodným pochopením, až Emme zišlo na um, či by nebolo lepšie, keby ich oboch hneď a zaraz nechala osamote. No keďže sa jej chcelo kresliť, musela tento nápad trochu odložiť.

Najprv si vybrala veľkosť a druh portrétu. Chcela vodovými farbami namaľovať celú Harrietinu postavu, tak ako pána Johna Knightleyho, a mala chuť ju zavesiť na čestné miesto nad kozubovou rímsou.


‚Keby bol taký dobrý a niečo im prečítal, bola by to od neho skutočne veľká láskavosť! Rozptýlilo by to jej ťažkosti a aj rozpaky slečny Smithovej.‘



Harriet mala znovu sedieť ako model na druhý deň a pán Elton, ako sa patrilo, poprosil o dovolenie tiež sa na ňom zúčastniť a opäť im čítať.

„Pravdaže. Budeme šťastné, keď sa toho zúčastníte aj vy.“








„Ale sedieť takto vonku, moja drahá, je vždy nebezpečné.“

